BILAG

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»CORDERO MANCHEGO«

EU-nr.: PGI-ES-02213 — 2.1.2017

BOB ( ) BGB ( X )

1. Ansøgende sammenslutning og legitim interesse

Fundación Consejo Regulador de la Denominación Específica Cordero Manchego (IGP) Crtra. De Las Peñas Km 3,2 (Albacete) Tlf. +34 967224020 Fax +34 967224020 E-mail: admon@corderomanchego.org

Foreningen Fundación Consejo Regulador de la Denominación Específica Cordero Manchego er berettiget til at indgive en ansøgning om ændring i medfør af artikel 29 i den spanske lov 7/2007 af 15. marts 2007 om kvaliteten af landbrugsfødevarer fra Castilla-La Mancha. I henhold til artikel 8, litra b), i vedtægterne for Fundación CR IGP Cordero Manchego hører det til foreningens opgaver at foretage revision af varespecifikationen for »Cordero Manchego« BGB og i givet fald foreslå ændringer.

2. Medlemsstat eller tredjeland

Ministerio de Agricultura y Pesca, Alimentación y Medio Ambiente Subdirección General de Calidad Diferenciada y Agricultura Ecológica Dirección General de la Industria Alimentaria Po de la Infanta Isabel, 1 28071 Madrid MADRID SPANIEN Tlf. +34 913475394 Fax +34 913475410 E-mail: sgcdae@magrama.es

3. Afsnit i varespecifikationen, som berøres af ændringen

— ☐ Produktets betegnelse — ☒ Beskrivelse af produktet — ☐ Geografisk område — ☒ Bevis for oprindelse — ☒ Produktionsmetode — ☐ Tilknytning — ☒ Mærkning — ☒ Andet: ændring af betegnelse og af kontrolorganet

4. Type ændring

— ☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB. — ☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændringer

Beskrivelse

Kriterierne med hensyn til alder og levende vægt udgår fra dette afsnit og er flyttet til afsnittet om »Produktionsmetode«.

Bevis for oprindelse

Kombinationen af to blokbogstaver efterfulgt af forkortelsen »CM« på dyrenes øremærke til identificering af oprindelsesbesætningen erstattes af bedriftens registreringskode hos Registro General de Explotaciones Ganaderas (alment register over dyreholdsbedrifter, REGA), som er mere præcis og opfylder gældende retsforskrifter.

Produktionsmetode

Oplysningerne om levende vægt på slagtetidspunktet (22-28 kg) og om slagtealder (60-90 dage) udgår. Disse parametre indebærer en gentagelse af en foranstaltning, ved hvilken slagtevægten allerede kontrolleres, som er mere nøjagtig og objektiv parameter og har en direkte forbindelse med dyrets alder og levende vægt på slagtetidspunktet.

Oplysningen om, at den naturlige diegivningsperiode er mindst 30 dage er blevet slettet, da denne periode er tidsubestemt for hvert dyr, eftersom den beror på det enkelte lams fysiologiske udvikling, dvs. udviklingen af dyrets tandsætning og fordøjelsessystem, som gør det muligt for det at gå fra at være diende lam til drøvtygger. Afvænningen sker på det tidspunkt, hvor lammet er i stand til at ernære sig selv ved kraftfoder, hvilket varierer fra lam til lam, og ikke kan fastsættes i forvejen.

Vægtintervallet for slagtekroppens tilladte vægt er udvidet og ligger nu mellem 10 og 15 kg. Erfaringen viser, at en forøgelse af slagtekroppens tilladte vægt med 1 kg, samtidig med, at klassificeringen med hensyn til samme kriterier for præsentation, kropsbygning, fedtansætning og farve bevares, gør det muligt at bevare slagtekroppens og kødets kvalitet og at dække efterspørgslen efter denne type lam, eftersom efterspørgslen er steget på visse markeder, hvor »Cordero Manchego« traditionelt afsættes.

Kombinationen af to blokbogstaver efterfulgt af forkortelsen »CM« på dyrenes øremærke til identificering af oprindelsesbesætningen erstattes af bedriftens registreringskode hos Registro General de Explotaciones Ganaderas (alment register over dyreholdsbedrifter, REGA), som er mere præcis og opfylder gældende retsforskrifter.

Bestemmelsen om minimumshviletiden før aflivning er slettet i lyset af kravet i punkt 1.2 i bilag III (Operationelle bestemmelser for slagterier) til Rådets forordning (EF) nr. 1099/2009 af 24. september 2009 om beskyttelse af dyr på aflivningstidspunktet, som foreskriver, at »dyr skal aflæsses så hurtigt som muligt efter ankomsten og derefter slagtes uden unødig forsinkelse«.

Endvidere afskaffes forpligtelsen til at, dyrene skal have fri adgang til sukkervand 1 % med den begrundelse, at da de ikke skal vente længe, har de således ikke brug for energitilførsel.

Kontrolorgan

Med henblik på artikel 37, stk. 1, litra b), i Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer og under hensyntagen til stk. 3 i nævnte artikel og eftersom Fundación Consejo Regulador de la Denominación Específica Cordero Manchego (IGP) ikke er det kontrolorgan, der er i øjeblikket er bemyndiget til at kontrollere overholdelsen af denne varespecifikation, bør hele dette afsnit i varespecifikationen flyttes.

Ordlyden i den nuværende varespecifikation:

Kontrollen af den beskyttede geografiske betegnelse (BGB) påhviler Consejo Regulador, som er en brancheorganisation med repræsentanter for husdyr- og forarbejdningssektoren, der er sammensat på følgende måde:

a) en formand, der udpeges af Consejería de Agricultura y Medio Ambiente de la Junta de Comunidades de Castilla-La Mancha

b) en viceformand, der vælges af husdyr- og forarbejdningssektorerne

c) fire repræsentanter for husdyrsektoren og fire for forarbejdningssektoren, der vælges demokratisk ved direkte valg af henholdsvis opdrættere og forarbejdningsvirksomheder, der er opført i de modsvarende registre

d) to eksperter i fårehold, der udpeges af Consejería de Agricultura y Medio Ambiente de la Junta de Comunidades de Castilla-La Mancha

e) en repræsentant for Asociación Nacional de Criadores de Ganado Ovino Selecto de Raza Manchega.

Kompetenceområde

Kompetenceområdet er afgrænset:

— geografisk til det pågældende produktionsområde

— hvad angår dyrene, til de dyr, der er omfattet af den beskyttede geografiske betegnelse på trin i produktion, opfedning, transport og afsætning

— hvad angår personkredsen, til de personer, der er opført i de forskellige registre.

Opgaver

— udformning og kontrol af de enkelte registre

— indretning, overvågning og kontrol af produktionen, emballering og kvaliteten af kød med den beskyttede betegnelse. Kontrol- og overvågningsaktiviteterne foretages af inspektører, der er givet bemyndigelse fra de kompetente myndigheder, og som handler upartisk med hensyn til producenter og forarbejdningsvirksomheder

— vurdering af produktet

— fremme og forsvare den beskyttede geografiske betegnelse

— handle med fuldt juridisk ansvar og med den nødvendige retsevne til at indgå forpligtelser og optræde som part i retssager og træffe de foranstaltninger, der påhviler Consejo Regulador i udøvelsen af opgaven som repræsentant og forsvarer for den beskyttede geografiske betegnelses almene interesser.

Foreslået tekst:

Oplysningerne om de kontrolorganer, der er bemyndiget til at kontrollere overholdelsen af denne varespecifikation, ajourføres på følgende websted:

http://pagina.jccm.es/agricul/paginas/comercial-industrial/figuras_calidad/fig_calidad/resultado_reg_ent.php?seccion=CERTIFICACI%D3N&subseccion=PRODUCTOS+CON+IGP&alcance=IGP+CORDERO+MANCHEGO&nombre_ent=&Aceptar=Aceptar

Det nuværende kontrolorgan er følgende godkendelsesorgan:

Navn : CERTICAR, S.L. Adresse : C/Infanta Mercedes, 13 4o Planta 28020 Madrid MADRID SPANIEN Telefon : +34 915711105

Dette kontrolorgan er godkendt af den selvstyrende region Castilla-La Mancha og certificeret af ENAC (Entidad Nacional de Acreditación) i overensstemmelse med standard UNE-EN 45011 (»Almindelige betingelser vedrørende organer, er beskæftiger sig med produktgodkendelse«)

Kontrolorganet skal i overensstemmelse med kravene i godkendelsessystemet for det pågældende produkt træffe de foranstaltninger, der er nødvendige med henblik på vurdering af, hvorvidt varespecifikationen er overholdt.

Kontrolorganet skal overholde de gældende regler og opfylde alle andre krav, f.eks. vedrørende stikprøveudtagning, forsøg og inspektion, som danner grundlag for den godkendelsesordning, der er anført i dets kvalitetsmanual.

Dets konkrete opgaver består i:

— stikprøvekontrol

— vurdering af produktegenskabernes overensstemmelse med kravene i varespecifikationen

— revision af produktionsbøger for lam, hvis kød anvendes til den beskyttede geografiske betegnelse.

Mærkning

Hvad angår den mærkning, der foretages efter klassificeringen af slagtekroppene, erstattes sætningen »med oplysningen »Cordero Manchego« efterfulgt af et modsvarende identifikationsnummer på hvert af de registrerede slagterier« med følgende oplysning: »ved at anbringe forkortelsen »CM« med uudslettelig stempelfarve på de udvalgte slagtekroppens ben, skuldre og bryst og ved at slagtekroppene forsynes med en etiket med logoet for den beskyttede geografiske betegnelse og et unikt nummer for hver slagtekrop«.

Da mærket skal anbringes direkte på kødet, er det mere hygiejnisk at anvende forkortelsen »CM« i stedet for ordene »cordero manchego«, og det er desuden nemmere at identificere hver slagtekrop ved hjælp af en etiket, som er udfyldt med stempelfarve.

Logoet for den beskyttede geografiske betegnelse »Cordero Manchego«

Andet

Udtrykket »særlig betegnelse« erstattes, i overensstemmelse med den gældende nomenklatur, af udtrykket »beskyttet geografisk betegnelse«.

ENHEDSDOKUMENT

»CORDERO MANCHEGO«

EU-nr.: PGI-ES-02213 — 2.1.2017

BOB ( ) BGB ( X )

1. Betegnelse

»Cordero Manchego«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.1 — Fersk kød (og spiseligt slagteaffald)

3.2. Beskrivelse af produktet med betegnelsen i punkt 1

Fersk kød, der udelukkende stammer fra vædder- og gimmerlam af racen Manchega, der fodres med modermælk suppleret med halm og kraftfoder. Slagtekroppene er i handelsklassen extra og primera og har en vægt på 10-15 kg. De er lange med let afrundede kanter og harmoniske proportioner. Kødet er magert til middelfedt, dækket af et tyndt, hvidt fedtlag på bagkroppen, ved haleroden og over rygraden og krydset, mens muskelkødet på benene, ryggen og skuldrene ikke er dækket af fedt. Kødet har en svag rosa farve og er meget mørt og saftigt, og intramuskulært ses en begyndende marmorering, hvilket giver kødet en meget karakteristisk og behagelig aroma.

3.3. Foder (kun for produkter af animalsk oprindelse) og råvarer (kun for forarbejdede produkter)

Lammene holdes på stald og opfodres med modermælk, som frit kan suppleres med halm og kraftfoder efter ædelyst i henhold til lovgivningen, indtil lammene er vænnet fra og er i stand til udelukkende at leve af halm og kraftfoder.

3.4. Specifikke etaper af produktionen, som skal finde sted i det afgrænsede geografiske område

Opdræt og opfedning af lammene skal finde sted i det afgrænsede geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

Slagtekroppene med den beskyttede geografiske betegnelse mærkes med forkortelsen »CM« med uudslettelig stempelfarve på benene, skuldrene og brystet og forsynes med en etiket med et unikt nummer og logoet for den beskyttede geografiske betegnelse »Cordero Manchego«.

Logoet for den beskyttede geografiske betegnelse »Cordero Manchego« (BGB)

4. Kort angivelse af det geografiske områdes afgrænsning

Det afgrænsede geografiske område, hvor får af Manchego-racen græsser og vokser op, omfatter den naturlige region La Mancha, der omfatter provinserne Albacete, Ciudad Real, Cuenca og Toledo. Det består af kommunerne La Mancha, La Manchuela, Centro og Almansa (Albacete), La Mancha, Campo de Calatrava og Campo de Montiel (Ciudad Real), La Manchuela, La Mancha Baja og La Mancha Alta (Cuenca) og La Mancha (Toledo).

5. Tilknytning til det geografiske område

5.1. Det geografiske områdes egenart

La Mancha er et område, hvor der lå en romersk koloni med alfagræsdyrkning, som araberne kaldte »Manyá«, der betyder »uden vand«. De to betegnelser beskriver tydeligt regionens karakter.

Selv om provinsen Castilla-La Mancha traditionelt betragtes som et fladt område, hvis mest karakteristiske del er den naturlige region La Mancha, er den i virkeligheden snarere en højslette, som gennemkrydses af bjerge, hvoraf to tredjedele ligger mere end 600 meter over havet, og hvor ingen områder ligger lavere end 200 meter over havet. Det er derfor et område, der er kendetegnet ved flade og højt beliggende landskaber og af en række bjergområder i både udkanten og inde i regionen, hvilket giver en stor variation i topografien og landskabet.

I geologisk henseende er det en slette, der er fyldt med sedimenter fra Miocæn, der ligger 650-800 meter over havet. I de regnfulde perioder dannes der store søer og lavvandede laguner på de flade landskab, hvor vandet holdes tilbage en vis tid.

De vigtigste vandløb er Tajo, Guadiana Alto, Júcar (øvre og mellemste), Záncara, Cigüela, Jabalón og Riánsares, som på trods af deres meget uregelmæssige gennemstrømningshastighed i vidt omfang anvendes til vanding, især i de senere år, hvor der er skabt store kunstvandede områder.

En analyse af de årlige gennemsnitstemperaturer fire steder i regionen viser, at de højeste temperaturer kan nå op på 35 °C om sommeren, hvor gennemsnitstemperaturen ligger på 25 °C, og den varmeste måned er juli.

De årlige nedbørsmængder ligger i gennemsnit omkring 400 mm sammenholdt med gennemsnittet for hele Spanien, der er 600 mm Nedbøren er ikke bare lav, men er også ujævnt fordelt. Dette forklares for det første ved, at nedbørsmængden er meget forskellig fra år til år, hvilket giver meget vekslende mængder i en klimaserie, og for det andet ved den årlige nedbørsmængdes fordeling, hvor sommeren fremstår som den tørreste årstid med knap 10-15 % af den årlige nedbørsmængde. Til sammenligning er foråret og efteråret normalt de mest regnfulde årstider.

5.2. Produktets egenart

Det er moderfårenes varierende ernæring, der stammer fra græsning i de tørre områder, og racens egenskaber, der gør det muligt at producere lam med et kød, hvis saftighed, aroma og farve kan henføres til den geografiske oprindelse. Kødet er magert til middelfedt, dækket af et tyndt, hvidt fedtlag på bagkroppen, ved haleroden og over rygraden og krydset, mens muskelkødet på benene, ryggen og skuldrene ikke er dækket af fedt. Kødet har en svag rosa farve og er meget meget mørt og saftigt; intramuskulært ses en begyndende marmorering, hvilket givet kødet en meget karakterisk, behagelig aroma.

Moderfårene, som finder deres føde på græsgangene, udnytter også de naturlige ressourcer (flora, græsgange, foderplanter, brakarealer, stubmarker og maki), hvorved der består en tæt tilknytning til det afgrænsede geografiske område. Også de drægtige får fortsætter med at græsse, hvilket gør, at der via moderkagen i fem måneder opretholdes en forbindelse mellem det geografiske område og det ufødte lam, som de bærer på. Efter fødslen holdes lammene i stalden og slippes ikke ud for at græsse i det fri. Takket være den naturlige diegivning opretholdes dog forbindelsen til det geografiske område via modermælken, eftersom moderfårene kommer på græs.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Manchega er en hjemmehørende fårerace, hvis tilpasning til denne region går langt tilbage i tiden, og den er en af dens vigtigste indkomstkilder. Det har været muligt at bevare racen ren og uden krydsninger, og den har med tiden tilpasset sig til græsning i tørre områder. Dyrene af denne race udnytter først og fremmest de naturlige ressourcer, de har adgang til (flora, græsgange, foderplanter, brakarealer, stubmarker og maki). Det er moderfårenes varierende ernæring og racens egenskaber, der gør det muligt at producere lam med et kød, hvis saftighed, aroma og farve kan henføres til den geografiske oprindelse.

Lammene af fåreracen Manchega er blevet markedsført meget længe. I århundredernes løb er kvalitetsegenskaberne hos dette traditionelle kød fra La Mancha blevet optimeret gennem opdræts- og opfedningsmetoderne.

Henvisning til offentliggørelsen af varespecifikationen

(artikel 6, stk. 1, andet afsnit, i nærværende forordning)

http://pagina.jccm.es/agricul/paginas/comercial-industrial/consejos_new/pliegos/Pliego_modificado_scc_web.pdf